Sjetite li se filma ‘Kluba boraca’ s Bradom Pittom i Edwardom Nortonom u glavnim ulogama, sjetit ćete se i toga da je taj ekskluzivni klub imao dosta pravila, no najvažnije je prvo - nitko ne smije pičati o klubu.

Gotovo dva desetljeća nakon objave filma, na desetke tisuća muškaraca priključilo se stvarnoj online zajednici naziva MGTOW (‘Men Going Their Own Way’, odnosno u slobodnom prijevodu ‘Muškarci koji sami biraju svoj put’), a njihovo prvo pravilo je - odreći se svih ljubavnih odnosa sa ženama, prenosi Jutarnji.

Samo preko društvene mreže Reddit oko 15.000 korisnika svakodnevno prati objave te zajednice koja je za ‘muškarce koji biraju vlastiti put stvarajući vlastite identitete i sami definiraju svoj uspjeh, probijajući se kroz kolektivne ideje što je zapravo muškarac’, piše Independent.

MGTOW je zapravo svojevrsni pokret u virtualnom svijetu posvećen muškarcima koji se bore za svoju neovisnost i unatoč mržnji koju izražavaju prema ženama, u ‘klub’ ne primaju homoseksualce.

Objave na Redditu daju jasnu sliku o njihovim stavovima, a oni variraju od toga da će u budućnosti robote za seks kontrolirati vlada do pružanja podrške muškarcima koji se žele razvesti. Smatraju da se čak i muškarci u Hollywoodu prepuštaju manipulaciji žena i njihovim zlim namjerama. Neki ističu prednosti plaćanja prostituki, a drugi se kunu da su pop pjesme samo feministička propaganda.

Jedan je zaključio da ‘žene često glume orgazam jer su tako muškarci ponizniji’ dok je drugi ponosno objavio da ‘se skinuo s malih, plavih tabletica’. Naravno, ima i onih koji ponosno ističu da su još uvijek nevini.

‘Želim seks i društvo, ali ne želim/ne mogu se potruditi oko toga’, napisao je jedan genijalac na forumu stranice MGTOW.com.

Ova zajednica mizoginih muškaraca ima prilično jasna očekivanja i sliku svijeta kakav bi po njihovom mišljenju trebao biti, a feminizam ne vide kao borbu za jednakost i protiv stereotipa, već kao pokret koji ide isključivo na štetu snažnijeg spola. Smatraju da su upravo oni žrtve u heteroseksualnim vezama pa se uspoređuju s konjima u uzdama.

Njihov konačni cilj je apsolutna sloboda od bilo kakvih društvenih ograničenja, a na tom putu se muškarac prvo mora odreći dugih veza sa ženama (dok seksualne susrete s nježnijim spolom ne smatraju prijetnjom svojoj osobnosti), a zatim se mora koncentrirati na posao kako bi se lakše nosio s odlukom. Osim feministica ‘neprijatelje’ im predstavljaju i kavaliri, socijalno osjetljivi (ili ne daj Bože angažirani) muškarci i žene, borci za prava LGBT zajednice te mnogi drugi.

Ovu online zajednicu čine uglavnom mladi muškarci u dvadesetim i tridesetim godinama života, no njihovi počeci su nejasni. Kao uzore na stranici navode Schopenhauera, Teslu, Beethovena, Galilea, pa čak i Isusa Krista.